Gereformeerde kerk Hermanus - Wikipedia
Gereformeerde kerk Hermanus
Sluit in Gansbaai (De Kelders
tot Pearly Beach)
Belydende lidmate 163
Stigtingsdatum 29 Oktober 2000
Eerste predikant A.J. du Plessis (2000–'04)
Die Gereformeerde kerk Hermanus is geleë in Bergsigstraat, Sandbaai.
Die katkisasielokale, 'n braaiplek en onthaallokaal is links van die kerkgebou opgerig.
Hierdie steen is as 'n soort hoeksteen in die kerkgebou aangebring.
Oudl. Josef en Lettie Kruger, die gemeente se eerste lidmate, het dié steen gelê met die kerk se ingebruikneming op 4 Desember 1999.
Die Gereformeerde kerk Hermanus is die vyfde jongste van die 20 gemeentes in die GKSA se Klassis Boland, wat die hele Wes-Kaap en die noordwestelike uithoeke van die Noord-Kaap beslaan. Einde 2015 was hier 151 belydende en 19 dooplidmate, vergeleke met onderskeidelik 116 en 16 vyf jaar vantevore. Die buitengewone klein getal dooplidmate vergeleke met die belydende lidmate is daaraan te wyte dat die Overbergse en Suid-Kaapse kus vir baie Gereformeerde lidmate ’n aftreeplek is.
Die gemeente Hermanus is op 29 Oktober 2000 gestig met sowat 70 belydende lidmate en sluit ook die dorpe Gansbaai en Stanford in, maar die kerk is reeds die vorige jaar deur Hans Oostenbrink en sy seun Henk gebou en teen kosprys aan die gemeente oorgedra. Hulle het ook die erf geskenk waarop die kerk staan. Die kerk is op 4 Desember 1999 amptelik in gebruik geneem. Dit bied plek vir 150 stoele. Aan die linkerkant is ’n onthaal- en braaiplek en die katkisasiekamers. Regs voor is die kloktoring. Die afdakkie tussen die kerk en die kloktoring bied skuiling teen die reën.
Die gemeente se eerste lidmate was Josef en Lettie Kruger wat eers behoort het tot die Gereformeerde kerk Worcester, hoewel 115 km van Hermanus af destyds die naaste Gereformeerde gemeente.
Cloete, Jacobus Johannes, 2013 – hede
Ontsluit van "https://af.wikipedia.org/w/index.php?title=Gereformeerde_kerk_Hermanus&oldid=1691239"
Die bladsy is laas op 19 Julie 2018 om 22:11 bygewerk.